SKRIFTLIG FORESPØRGSEL E-2595/00

af Fernando Fernández Martín (PPE-DE) til Kommissionen

(1. august 2000)

Om: Blå flag

Så godt som samtlige nyhedsmedier på De Kanariske Øer har bragt en meddelelse om, at Den Europæiske Union har tildelt blå flag til seks havne på øerne. Det blå flag er, så vidt jeg er orienteret, gennem de sidste tolv år blevet tildelt i Spanien af en ikke-statslig organisation ved navn Foundation for environmental education in Europe (FEEE), der oprindeligt blev stiftet i Frankrig i 1985.

Hvilken forbindelse er der mellem FEEE og Den Europæiske Unions institutioner, og i henhold til hvilken bestemmelse kan denne organisation tildele Den Europæiske Unions blå flag? Er Kommissionen eller andre af Den Europæiske Unions institutioner ansvarlige for, at alle de strande og lysthavne eller marinaer, som tildeles det blå flag, opfylder EF's badevandsdirektiv og de deraf afledte bestemmelser?

Svar afgivet på Kommissionens vegne af Margot Wallström

(19. september 2000)

Blå flag-kampagnen er et projekt, der blev startet af Foundation for environmental education in Europe (FEEE), der har sæde i København. Målet med kampagnen er at oplyse offentligheden om kvaliteten af strandene i flere europæiske lande både i og uden for EF og at øge miljøbevidstheden hos de lokale myndigheder og turistorganisationerne. FEEE har tilknyttede organisationer i de lande, der deltager (nationale operatører), som tager stilling til, om strandene er berettiget til det blå flag. Deres vurdering gælder fire aspekter, som der findes bindende og vejledende kriterier for: miljøundervisning og miljøoplysning, miljøforvaltning, sikkerhed og strandenes udstyr og endelig vandkvalitet. Kriteriet for vandkvaliteten er baseret på de vejledende værdier i Rådets direktiv 76/160/EØF af 8. december 1976 om kvaliteten af badevand(1).

Tidligere deltog Kommissionen i FEEE's jury, som træffer den endelige beslutning om, hvorvidt de strande, som de nationale juryer ikke kan nå til enighed om, skal tildeles det blå flag eller ej, og som ratificerer de beslutninger, der er truffet af FEEE's nationale operatører. FEEE modtog også økonomisk støtte fra Kommissionen.

I 1998 besluttede Kommissionen imidlertid af både økonomiske og tekniske årsager at indstille den økonomiske støtte til blå flag-kampagnen for 1999. Der blev heller ikke ydet støtte til kampagnen i 2000, da man fandt foranstaltningerne til at kontrollere flagets tildeling utilstrækkelige.

Kommissionen deltager derfor ikke i den jury, der tildeler det blå flag. Hvorvidt strandene lever op til kriterierne for det blå flag, er alene FEEE's ansvar.

Kommissionen offentliggør hvert år en rapport om badevandskvaliteten i EF. Den seneste er fra maj 2000. Rapporten offentliggøres på alle officielle sprog i EF og findes ligeledes på internettet(2). Ud af alle 217 strande på De Kanariske Øer opfyldte 195 de strenge vejledende værdier i badevandsdirektivet og 19 de bindende værdier. Kun 3 opfyldte ikke kriterierne.

Kommissionen forbereder i øjeblikket et forslag til Europa-Parlamentet og Rådet om en revision af badevandsdirektivet. Et af de vigtigste punkter i forslaget vil blive at holde offentligheden underrettet om badevandskvaliteten.

(1) EFT L 31 af 5.2.1976.

(2) http://europa.eu.int/water/water-bathing/report.html.